Co che ła xente ła pense a Polxeła par forsa ła pensa anca a qûeła małora de ł'ałuvion intel 1951. A novenbre de qûeł'ano łà el Po el gavéa róto i arxeni a Oc'bel e ł'aqua ła gà scuminsià ndar int'i canpi; parché ghe jera ła Fosa in sità i 'nzegneri i gà pensà che ł'aqua ła se podese tegner drento intel cain che ghe jera in tra Oc'bel e Polxeła, parò i gà sbajà far i cunti e ghe jera asè pì aqua. Parò i arxeni no i gà tegnùo e ł'aqua ła xe ndà rento inteła Fosa e intel Canal Bianco, che'l gà róto a Arquà; soło co i se gà incorti i gà tajà i arxeni deła Fosa par darghe sfógo a ł'aqua che ła ndése intel mar travesando i canpi intel baso Połexene. Xe vero parò che intel baso Połexene ghe jera pena stà łe bonifeghe e ghe jera anca tanti canpi de sóta del liveło del mar; ła piena la jera granda asè e ł'aqua ła xe tornà indrìo incontra Rovigo, indove che la se gà fermà ała perifarìa. Dó tersi deła tera del Połexene la jera sota ł'aqua, e i gavéa fin paura che no se podése gnanca pì coltivar i canpi.